钦定古今图书集成/历象汇编/庶征典/第098卷 > 梁
## 钦定古今图书集成/历象汇编/庶征典/第098卷 > 梁

### 武帝天监元年盗烧神武门总章观

按《梁书武帝本纪》：“天监元年五月乙亥夜，盗入南北
掖，烧神兽门总章观，害卫尉卿张弘策。”

按《隋书五行志》：“天监元年五月，有盗入南北掖，烧神
武门、总章观。时帝初即位，而火烧观阙，不祥之甚也。
既而太子薨，皇孙不得立。及帝暮年，惑于朱异之口，
果有侯景之乱，宫室多被焚烧”，天诫所以先见也。

### 普通二年琬琰殿火

按《南史梁武帝本纪》：“普通二年五月癸卯，琬琰殿火，
延烧后宫屋三千间。”

### 中大通元年朱雀航华表灾

按《南史梁武帝本纪》中，大通元年“秋九月辛巳，朱雀
航华表灾。”

中大通二年，同泰寺灾。

按《梁书武帝本纪》。不载　按《隋书五行志》云云。

### 大同三年朱雀门灾

按《南史梁武帝本纪》：“大同三年春正月辛丑，朱雀门
灾。”

按《梁书何敬容传》：“大同三年正月，朱雀门灾。高祖谓
群臣曰：‘此门制卑狭，我始欲构，遂遭天火’。并相顾未
有答，敬容独曰：‘此所谓陛下先天而天不违’。”时以为
名对。

按《隋书五行志》：“普通二年五月，琬琰殿火，延烧后宫
三千馀间。中大通元年，朱雀航华表灾。明年，同泰寺
灾。大同三年，朱雀门灾，水沴火也。是时帝崇尚佛道，
宗庙牲牷皆以面代之。又委万乘之重，数诣同泰寺，
舍身为奴，令王公以下赎之。”初阳为不许，后为嘿许，
方始还宫。天戒若曰，梁武为国主，不遵先王之法，而
淫于佛道，横多糜费，将使其社稷不得血食也。天数
见变，而帝不悟，后竟以亡。及江陵之败，阖城为贱隶
焉，即“舍身为奴”之应。〈按同泰寺灾本纪在中大同元年志误作中大通二年〉

### 中大同元年同泰寺火

按《南史梁武帝本纪》中大同元年“三月庚戌，幸同泰
寺，讲金字《三彗经》，仍施身。夏四月丙戌，皇太子以下
奉赎，仍于同泰寺解设法会，大赦改元。是夜，同泰寺
灾。”

### 元帝承圣三年火

按《南史梁元帝本纪》：“承圣三年十月丁酉，大风，城内
火烧居人数千家，以为失在妇人，斩首尸之。”